Die Berlyn-Brandenburg Internasionale Lughawe (Duits: Flughafen Berlin Brandenburg – Willy Brandt, kort BER) is 'n nuwe internasionale lughawe net suid van die Duitse hoofstad Berlyn in Schönefeld (deelstaat Brandenburg, distrik Dahme-Spreewald) wat op 31 Oktober 2020 geopen is. Die IATA-kode is BER en die ICAO-kode EDDB. Die nuwe lughawe het met sy voltooiing die voormalige twee Berlynse lughawens Berlyn-Tegel (op 8 November 2020 gesluit) en Berlyn-Tempelhof (op 30 Oktober 2008 gesluit) vervang en is feitlik 'n suidelike uitbreiding van die bestaande geriewe in Berlyn-Schönefeld, alhoewel net die huidige suidelike baan van Schönefeld by die nuwe projek ingesluit is. Die nuwe lughawe, wat deur die Flughafen Berlin Brandenburg GmbH (FBB) beheer word, was een van die grootste infrastruktuurprojekte in Duitsland wat in die vroeë 21ste eeu aangepak is en die grootste lughawebouterrein in Europa. Na 'n paar jaar van vertragings is die openingsdatum bepaal as laat Junie 2012, maar weens tegniese probleme en ontwerpfoute kon dit nie gehaal word nie. In Augustus 2013 het die raad van die lughawe 'n gedeeltelike opening in die lente 2014 beplan.